༄༅།།མཚོ་སྔོན་མགོ་ལོག་ཀྲོའུ་ཡིས་སྨན་བཅོས་སྒྲིག་གཞི་སྒྱུར་བཅོས་ལ་ཕྱོགས་ཡོངས་ནས་སྐུལ་འདེད་བཏང་བ།
མི་དམངས་དྲ་བའི་འཕྲིན། མཚོ་སྔོན་ཉིན་རེའི་ཚགས་པར་ཐོག་གནས་ཚུལ་སྤེལ་བར་གཞིགས་ན། ཉེ་ཆར་མཚོ་སྔོན་མགོ་ལོག་བོད་རིགས་རང་སྐྱོང་ཀྲོའུ་ཡི་ཕྱོགས་བསྡུས་སྨན་བཅོས་སྒྲིག་གཞི་སྒྱུར་བཅོས་ལས་དོན་ཚོགས་འདུ་ནས་ཤེས་པར་གཞིགས་ན། འདི་ལོ་ནས་བཟུང་། ཀྲོའུ་དེས་སྤྱི་ཕན་རང་བཞིན་སྲུང་སྐྱོང་དང་། ཧུར་བརྩོན་རང་བཞིན་སྐོང་འཐེན། རྒྱུན་མཐུད་རང་བཞིན་འགན་སྲུང་བཅས་ལ་དམ་པོར་དམིགས་ཏེ་དོན་འཁྱོལ་ལ་ལྟ་སྐུལ་དང་། འཚོལ་ཞིབ་ཧུར་ཐག བློ་ཁོག་ཆེན་པོས་གསར་གཏོད་བྱེད་པ་བཅས་ལ་དམ་འཛིན་ནན་པོ་བྱས་ཏེ་གྲོང་ཁྱེར་གཞུང་བཙུགས་སྨན་ཁང་གི་ཕྱོགས་བསྡུས་སྒྱུར་བཅོས་ལས་དོན་ལ་ཚད་བརྒལ་གསར་པ་ཡོང་བར་སྐུལ་འདེད་ཧུར་ཐག་བཏང་བ་རེད།    སྨན་བཅོས་འགན་བཅོལ་ལ་ལྟ་སྐུལ་དོ་དམ་བྱེད་པའི་ལམ་ལུགས་སྔར་བས་འཐུས་ཚང་དུ་བཏང་ནས་ནད་བརྟག་སྨན་བཅོས་ཞབས་ཞུའི་བྱ་སྤྱོད་ཚད་ལྡན་དུ་གཏོང་བ་དང་། ལུགས་དང་མི་མཐུན་པའི་སྨན་སྤྱོད་པ་དང་། སྨན་ཐོ་མང་པོ་འབྲི་བ། ཞིབ་བཤེར་གང་བྱུང་བྱེད་པ་སོགས་ཀྱི་བྱེད་སྤྱོད་ཡོ་བསྲང་བྱས་ཏེ་ནད་པ་མི་སྒེར་གྱི་སྨན་བཅོས་འགྲོ་གྲོན་སྤྱིའི་ཆ་ནས་དམའ་རུ་འགྲོ་བའི་འགན་ལེན་བྱས་པ་རེད། ཀྲོའུ་རིམ་པའི་གཞུང་བཙུགས་སྨན་ཁང་སྒྱུར་བཅོས་ལ་མུ་མཐུད་སྤྱི་འདོམས་སྐུལ་འདེད་བཏང་ནས་སྨན་གྱིས་སྨན་པ་གསོ་བའི་ལམ་སྲོལ་མེད་པར་བཟོ་བ་དང་། སྨན་རྫས་ལ་བརྟེན་ནས་ཁེ་བཟང་ཟ་བ་མེད་པ་བཟོས་ཏེ་བརྟན་ལྷིང་ཕུགས་འཕེར་གྱི་འགྲོ་གྲོན་ཁ་གསབ་ལམ་སྲོལ་བཙུགས་པ་རེད། རྫོང་རིམ་པའི་སྨན་ཁང་གི་སྒྱུར་བཅོས་གྲུབ་འབྲས་མུ་མཐུད་འཐུས་སྒོ་ཚང་དུ་དང་བརྟན་དུ་གཏོང་བའི་རྨང་གཞིའི་ཐོག ཞན་ཆ་གསབ་པ་དང་ལས་ཀའི་ཆུ་ཚད་མཐོ་རུ་བཏང་སྟེ་རྫོང་རིམ་པའི་གཞུང་བཙུགས་སྨན་ཁང་དེ་ཉིད་རྫོང་ཁོངས་ནང་ཁུལ་གྱི་རིམ་གསུམ་སྨན་བཅོས་འཕྲོད་བསྟེན་ཞབས་ཞུའི་ཁོངས་གཏོགས་ཀྱི་སྣེ་འདྲེན་ཞིག་ཏུ་དངོས་སུ་བསྐྲུན་ཏེ། སྔ་རྗེས་རྒྱུན་མཐུད་ཀྱིས་80%ཡན་གྱི་ནད་གཞི་ཚབས་ཆེན་རྫོང་ཁོངས་སུ་སྨན་བཅོས་ནུས་ལྡན་ཐུབ་པའི་འགན་ལེན་བྱེད་རྒྱུ་རེད།    ཞིང་ཆེན་རིམ་པའི་སྨན་ཁང་གིས་ཀྲོའུ་དེའི་རིམ་ཁག་གཞུང་བཙུགས་སྨན་ཁང་ལ་རོགས་སྐྱོར་དང་། ཀྲོའུ་དང་རྫོང་སྨན་ཁང་གིས་ཤང་དང་གྲོང་རྡལ་གྱི་འཕྲོད་བསྟེན་ཁང་ལ་རོགས་སྐྱོར། རྫོང་ཁག་གི་སྨན་ཁང་གིས་ཤང་དང་གྲོང་རྡལ་འཕྲོད་བསྟེན་ཁང་དང་དེ་བཞིན་གྲོང་ཚོའི་འཕྲོད་བསྟེན་ཁང་ལ་རོགས་སྐྱོར་བྱེད་པ་བཅས་དོན་འཁྱོལ་བྱས་པ་རེད། རྒྱང་ཁྲིད་ནད་དཔྱད་འཕེལ་རྒྱས་ཤུགས་ཆེན་བཏང་ནས་དུས་ཚོད་དམ་འཛིན་གྱིས་ད་ཡོད་ཀྱི་རྒྱང་ཁྲིད་མཉམ་བསྡུས་ནད་དཔྱད་ཆ་འཕྲིན་ལས་སྟེགས་ཤང་དང་གྲོང་རྡལ་ཀྱི་འཕྲོད་བསྟེན་ཁང་45རུ་བཙུགས་ཏེ་གཤགས་བཅོས་དཔེ་སྟོན་དང་། ནད་གཞི་མཉམ་བསྡུས་བརྟག་དཔྱད། རྩད་ཆོད་དཀའ་བའི་ནད་གཞི་གཏན་འཁེལ་སོགས་ཀྱི་རྒྱང་ཁྲིད་མཉམ་བསྡུས་ནད་དཔྱད་ཞབས་འདེགས་ཡག་པོ་ཞུས་པ་དང་འབྲེལ། དེང་རབས་ཀྱི་ཆ་འཕྲིན་ལག་རྩལ་སྤྱད་ནས་དུས་ཚོད་དང་བར་མཐོངས་ཀྱི་བཀག་རྒྱ་མེད་པར་བཟོ་བ་དང་། རྒྱང་ཁྲིད་སྨན་བཅོས་རྒྱུན་ཆད་མེད་པར་རྒྱ་ཆེར་བཏང་ནས་མི་སེར་རྣམས་རྫོང་ནས་ཕྱིར་ཐོན་མི་དགོས་པར་རྒྱང་ཁྲིད་ཀྱི་སྤུས་ཚད་མཐོ་བ་དང་ཆུ་ཚད་མཐོ་བའི་སྨན་བཅོས་ཞབས་ཞུ་ལོངས་སྤྱོད་ཐུབ་པ་བྱས་པ་རེད། 《མགོ་ལོག་ཀྲོའུ་ཡི་སྨན་བཅོས་མཉམ་འབྲེལ་སྒྲིག་གཞིའི་ལག་བསྟར་ཇུས་གཞིའི》བླང་བྱ་གཞིར་བཟུང་། ཆེད་ལས་རིག་ཚན་མཉམ་འབྲེལ་རྣམ་པ་དང་། རྫོང་དང་ཤང་དམ་འབྲེལ་རྣམ་པ། རྫོང་དང་ཤང་གྲོང་ཚོ་གཞི་གཅིག་ཅན་བཅས་གཏོད་རྒྱུར་འབད་བརྩོན་བྱས་ནས་སྨན་བཅོས་མཉམ་འབྲེལ་སྒྲིག་གཞིར་རྩ་འཛུགས་ཡོད་པ་དང་། སྒྲིག་ཡིག་ཡོད་པ། དཔྱད་ཞིབ་ཡོད་པ། ལྟ་སྐུལ་ཡོད་པ་བཅས་བྱས་ཏེ་མཉམ་འབྲེལ་ངོ་མ་ཐུབ་པའི་འགན་ལེན་བྱས་པ་རེད།